Noord-Korea Is Gereed Vir "Elke Vorm Van Oorlog" - Joy! Digital
Afrikaanse Nuus Noord-Korea Is Gereed Vir “Elke Vorm Van Oorlog”
Noord-Korea is voorbereid op elke vorm van oorlog as Amerika besluit om ‘n voorkomende aanval op die kommunistiese land te loods. Dit het die Noord-Koreaanse vise-ambassadeur, Kim In-Ryong, Maandag by die Verenigde Nasies gesê.
“As die Amerikaners militêr ingryp, sal Noord-Korea die ergste moontlike reaksie teen hierdie provokateurs laat geld. “Ons is gereed om op elke moontlike manier van oorlogvoering van Amerika te reageer,” het Kim In-Ryong gesê. Hy het voorts gesê Amerika is ten volle verantwoordelik vir die rampspoedige gevolge van sy” idiotiese dade “.
Noord-Korea gaan voort met die lansering van toetsmissiele, ten spyte van die toenemende spanning wat dit met Amerika veroorsaak. Han Song-ryol, die minister van buitelandse sake het ook Maandag tydens ‘n onderhoud met die BBC gesê: “Ons gaan nog toetse doen; weekliks, maandeliks en jaarliks.” As Amerika besluit om militêr op te tree, sal dit tot ŉ “volslae oorlog” lei.
Die Amerikaanse visepresident, Mike Pence, het Maandag reeds verklaar Amerika se geduld met Noord-Korea is op. “Die era van strategiese geduld is verby.”
Pence het die mislukte lansering van ‘n missiel deur Noord-Korea as uittarting bestempel. Hy het gesê Amerika en sy bondgenote wil die streek “op ‘n vreedsame manier, of uiteindelik met alle nodige hulpbronne” stabiliseer.
Byskrif: Foto: beeld AFP